CELEX: 62010TN0376
Language: el
Date: 2010-09-07 00:00:00
Title: Υπόθεση T-376/10: Προσφυγή της 7ης Σεπτεμβρίου 2010 — Mamoli Robinetteria κατά Επιτροπής

23.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/63
            
         
      Προσφυγή της 7ης Σεπτεμβρίου 2010 — Mamoli Robinetteria κατά Επιτροπής
      (Υπόθεση T-376/10)
      ()
      (2010/C 288/113)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Mamoli Robinetteria SpA (Μιλάνο, Ιταλία) (εκπρόσωποι: F. Capelli, avvocato, M. Valcada, avvocato)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει το άρθρο 1 της κοινοποιηθείσας αποφάσεως C(2010) 4185 τελικό της Ευρωπαϊκής Επιτροπής, της 23ης Ιουνίου 2010, σχετικά με διαδικασία εφαρμογής του άρθρου 101 της Συνθήκης για τη Λειτουργία της Ευρωπαϊκής Ένωσης και του άρθρου 53 της Συμφωνίας ΕΟΧ, υπόθεση COMP/39092 — Είδη υγιεινής από κεραμικά υλικά και είδη κρουνοποιίας, κατά το μέρος που διαπιστώνει ότι η Mamoli Robinetteria spa παρέβη το άρθρο 101 ΣΛΕΕ και, κατά συνέπεια, και το άρθρο 2 της ίδιας αποφάσεως κατά το μέρος που επιβάλλει στη Mamoli Robinetteria spa πρόστιμο αντιστοιχούν σε 10% του συνολικού κύκλου εργασιών για το έτος 2009, το οποίο στη συνέχεια μειώθηκε, εξαιτίας της ειδικής καταστάσεως της Mamoli, σε 1 041 531 ευρώ·
               
            
                  —
               
               
                  να ακυρώσει το άρθρο 2 της κοινοποιηθείσας αποφάσεως C(2010) 4185 τελικό της Ευρωπαϊκής Επιτροπής, της 23ης Ιουνίου 2010, σχετικά με διαδικασία εφαρμογής του άρθρου 101 της Συνθήκης για τη Λειτουργία της Ευρωπαϊκής Ένωσης και του άρθρου 53 της Συμφωνίας ΕΟΧ, υπόθεση COMP/39092 — Είδη υγιεινής από κεραμικά υλικά και είδη κρουνοποιίας, υπολογίζοντας εκ νέου το πρόστιμο και μειώνοντάς το σε ποσό αντιστοιχούν σε 0.3 % του κύκλου εργασιών της Mamoli Robinetteria για το έτος 2003 ή, σε κάθε περίπτωση, στο μικρότερο ποσό εν σχέσει με το επιβληθέν πρόστιμο, το οποίο το Γενικό Δικαστήριο θα κρίνει πρόσφορο.
               
            
         Ισχυρισμοί και κύρια επιχειρήματα
      
      Η απόφαση που αποτελεί το αντικείμενο της παρούσας προσφυγής είναι η ίδια την οποία αφορούν οι υποθέσεις T-364/10, Duravit κ.λπ. κατά Επιτροπής και T-368/10 Rubinetteria Cisal κατά Επτιροπής.
      Προς υποστήριξη της προσφυγής της η προσφεύγουσα προβάλλει τους ακόλουθους λόγους ακυρώσεως.
      
                  —
               
               
                  Προσβολή του δικαιώματος άμυνας της προσφεύγουσας, της αρχής της εκατέρωθεν ακροάσεως και της αρχής της ίσης μεταχειρίσεως, κατά το μέτρο που οι άλλοι μετέχοντες στη διαδικασία μπόρεσαν να διατυπώσουν επιχειρήματα προς υπεράσπισή τους σχετικά με πραγματικά περιστατικά χωρίς να ενημερωθεί η Mamoli. Προβάλλεται, επίσης, ότι οι αιτιάσεις στηρίχθηκαν επί εγγράφων διαβαθμισμένων ως εμπιστευτικών και μη προσβάσιμων στους μετέχοντες στη διαδικασία.
               
            
                  —
               
               
                  Παραβίαση της αρχής της νομιμότητας που απορρέει από τα άρθρα 101-105 της ΣΛΕΕ, καθώς και από το άρθρο 23 του κανονισμού 1/2003 του Συμβουλίου (1). Επ’ αυτού η προσφεύγουσα υποστηρίζει ότι η Επιτροπή, ελλείψει ευρωπαϊκής νομοθεσίας, δεν μπορούσε να χορηγήσει, μερική ή ολική, αμνηστία σε επιχειρήσεις ή επί τη βάσει τέτοιας ανακοινώσεως να στηρίξει διαδικασία antitrust η οποία κατέληγε στην επιβολή αυστηρών κυρώσεων.
               
            
                  —
               
               
                  Παράβαση του άρθρου 101 ΣΛΕΕ και του άρθρου 2 του κανονισμού 1/2003.
               
            Η προσφεύγουσα υποστηρίζει συναφώς ότι η Επιτροπή κατά τη διάρκεια της έρευνάς της υπέπεσε σε πλάνη ως προς τα πραγματικά περιστατικά αγνοώντας τις ιδιαιτερότητες της ιταλικής αγοράς (π.χ. δομή, χαρακτηριστικά, ρόλος των επιχειρήσεων χονδρικής) και συγχέοντας την υφιστάμενη κατάσταση στην ιταλική αγορά με την υφιστάμενη κατάσταση στη γερμανική αγορά. Η εν λόγω πλάνη επηρέασε τα συμπεράσματα της Επιτροπής ως προς την ύπαρξη στην ιταλική αγορά συμφωνίας σχετικά με τον καθορισμό των τιμών. Επίσης, η Επιτροπή, λόγω της προαναφερθείσας πλάνης, δεν αντεπεξήλθε στο βάρος αποδείξεως που φέρει.
      Όσον αφορά το ύψος του προστίμου, η προσφεύγουσα προβάλλει ότι η Επιτροπή δεν εκτίμησε ορθώς την πραγματική της συμπεριφορά και τη συμμετοχή της στην φερόμενη παράβαση, μην λαμβάνοντας υπόψη, ως όφειλε, τη σοβαρή οικονομική κατάσταση της προσφεύγουσας.
      Η προσφεύγουσα διατείνεται ότι η Επιτροπή, καίτοι αντελήφθη ότι η Mamoli βρισκόταν σε σοβαρή οικονομική κατάσταση η οποία υπονόμευε τη δυνατότητά της πληρωμής, εξέδωσε απόφαση απρόσφορη για την επίτευξη του κατ’ αυτήν επιδιωκόμενου αποτελέσματος.
      
         (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, σ. 1)